MS «Knute Nelson»

Historie

Skipet som ble bygget ved Odense Staalskibsværft ble sjøsatt den 6. oktober 1926. «Knute Nelson» var eid av Fred. Olsen & Co. Den 3. september 1939 hjalp MS «Knute Nelson», passasjerskipet SS «Athenia» som var det første britiske skipet som ble senket av Tyskland under andre verdenskrig. Kun få timer etter at Storbritannia hadde erklært Tyskland krig, angrep den tyske ubåten U-30 SS «Athenia» som hadde 1 103 sivile passasjerer. I hjelpearbeidet klarte kaptein Carl Johan Anderssen og resten av mannskapet på MS «Knute Nelson» å redde 449 overlevende fra det britiske passasjerskipet. Under redningsarbeidet inntraff en tragisk ulykke med en livbåt fra «Athenia», i mørket kom den i kontakt med «Knute Nelson»s propell og kantret. I den livbåten var det 52 kvinnelige passasjerer og tre sjømenn, kun åtte overlevde denne kantringen.
Ved angrepet på Norge i 1940 lå «Knute Nelson» i norsk farvann, men dette ble raskt tyskkontrollert og skipet havnet under tysk kontroll og ble dermed en del av hjemmeflåten. Under krigen ble skipet satt inn i kullfarten.
MS «Knute Nelson» la ut fra Stavanger i retning Oslo tidlig den 27. september 1944, dette ble skipets siste reise. Samme kveld hadde konvoien som MS «Knute Nelson» seilte med kommet til Jærens rev. Her gikk også skipet ned, men hva som faktisk skjedde er ikke helt sikkert.
Enkelte kilder hevder at MS «Knute Nelson» ble rammet av en til to miner kvelden den 27. september ved Obrestad. Dette minefeltet skal ha vært lagt ut 24. september 1944 av den franske ubåten «Rubis». «Knute Nelson» skal ha holdt seg flytende lenge nok til at noen av livbåtene ble sjøsatt, slik at noen av de overlevende senere landet på stranden ved Nærland. Av de andre skipene i konvoien ble ubåtjageren UJ 1715 også rammet av en mine, hvor 61 ble drept og to overlevde. Den tyske handelsskipet «Clare Hugo Stinnes I» i konvoien, gikk også på en mine og her var det 52 drepte. Andre skip i denne konvoien var de tyske skipene «Wolfgang Rus»s, «Wartheland» og det norske skipet «Ramfoss».
Ifølge Sjømennenes minnehall i Stavern er historien litt annerledes:
«MS «Knute Nelson» var underveis fra Bergen til Oslo i ballast, og ble angrepet av alliert ubåt utenfor Jærens Rev i stiv kuling og høy sjø. Ble rammet av to torpedoer og sank i løpet av åtte minutter. Ni mann omkom. Fartøyet hadde et tysk kanonmannskap på ca 50 om bord. Over halvparten av disse ble drept. Det må her nevnes at samme dag som 2. verdenskrig brøt ut i 1939 ble det britiske passasjerskipet Athenia senket av tysk ubåt uten varsel vest av Irland. Knute Nelsom kom raskt til stede og reddet 450 mennesker.»

Vraket

Vraket av tørrlasteskipet «Knute Nelson» som forliste den 27. september 1944 ligger på flat sandbunn ved 50 meters dyp like sør for Klausgrunden bøye på Jærens rev. Vraket ble lokalisert i 1996 ved hjelp av sidesøkende sonar. Vraket er sterkt ødelagt og deler av skipet ligger spredd utover bunnen. Jernplater og maskinkomponenter ligger spredd utover bunnen i et område mellom et stykke av forstevnen og et stykke av akterenden, som også har synlige skader. Skipet hadde om lag 200 tonn dieselolje ombord da det ble senket. Etter undersøkelsen i 1996 ble det konkludert med at det ikke finnes olje igjen i vraket, det er derfor ikke noe mulighet for at det skjer utslipp.